text: På jagt efter næsehornshorn 
  02 august 2012 kl. 16.53
  Med anholdelsen af to polakker har politiet formentlig forhindret et tyvetogt efter horn fra næsehorn.
  Politiet i Syd- og Sønderjylland har med anholdelsen af to polakker i Padborg tilsyneladende forhindret et decideret tyvetogt efter næsehornshorn i Danmark, skriver DR P4 Syd på sin hjemmeside.
   
  
  Adresseliste 
  De to polakker blev anholdt onsdag aften med en adresseliste over danske steder med horn fra næsehorn.
  - De to er sigtet for at have stjålet to næsehornshorn fra et museum i Tyskland til en værdi af 400.000 euro, siger politikommissær Eskild Bossen fra Syd- og Sønderjyllands Politi til DR P4 Syd.
  Det svarer til knap tre millioner kroner.
  
  I høj kurs
  De to polakker blev torsdag eftermiddag varetægtsfængslet i fire uger, og når dansk politi er færdig med efterforskningen, vil tysk politi kræve dem udleveret til Tyskland.
  Horn fra næsehorn er især populære i Kina, hvor de bruges som alternativ medicin, og de står i høj kurs.
  
  Bøde til auktionshus 
  I maj blev et auktionshus i Københavns Byret idømt en bøde på 50.000 kroner, fordi det havde solgt et næsehornshorn på en auktion for 720.000 kroner.
  Handel med de attraktive horn er dog ikke nødvendigvis ulovlig. Således har samme auktionshus tidligere solgt fem horn til godt 1,9 millioner kroner. Men dengang havde hornenes ejere de nødvendige tilladelser på plads inden handlerne.
  